送辛殿撰自江西提刑移京西漕
作者：羅願
朝代：宋

paragraphs: 峨峨鬰孤臺，下有十萬家。
喧呼隘城闕，戀此明使車。
憶公初來時，狂狡嘯以譁。
主將失節度，玉音爲咨嗟。
一朝出明郎，繡衣對高牙。
持斧自天下，荒山走矛叉。
光騰將星魄，枉矢失驚蛇。
氛霧果盡廓，十州再桑麻。
恩令撰中祕，天筆有褒嘉。
辛氏世多賢，一姓古所誇。
太史善箴闕，伊川知辭華。
誰歟立軍門，杖節來要遮。
亦有救折檻，叩頭當殿衙。
英風雜文武，公獨可肩差。
佩玦善斷割，揮毫絕紛葩。
時時有縱舍，惠利亦已遐。
京西故畿甸，傍塞聞悲笳。
明時資餽餫，豈減漢褒斜。
勿云易使耳，重地探荆巴。
三節萃一握，眷心良有加。
古來居此人，愛國肯雄誇。
羊祜保至信，陶公戒其奢。
安邊有成略，此道未全賒。
公今有才氣，功名安可涯。
願低湖海豪，磨礱益無瑕。
凌煙果何晚，猶有髮如鴉。